फर्जी हस्ताक्षर कर अकाउंटेंट ने ट्रांसफर कर लिए लाखों रु.
रेडीमेड गारमेंट और साड़ी विक्रेता फर्म के चेक पर फर्जी हस्ताक्षर कर अकाउंटेंट ने अपने रिश्तेदारों के आठ खातों में लाखों रुपए ट्रांसफर कर लिए। नौकरी छोड़ने के बाद फर्म मालिक के भतीजे ने अकाउंट्स चैक किए तब फर्जीवाड़े का खुलासा हुआ। माणकचौक थाने में धोखाधड़ी का प्रकरण दर्ज किया है।
डालूमोदी बाजार निवासी अनिल दख ने बताया उनकी रेडीमेड गारमेंट और साडिय़ों की फर्म है तथा बीएसएनएल की फ्रेंचाइजी ले रखी है। भाई अशोक और पिता अनोखीलाल दख पार्टनर हैं। स्टेशन रोड क्षेत्र में रहने वाला बलवंत सिंह उनकी फर्म में दस साल से अकाउंटेंट था। डाटा इंट्री और बिलों के भुगतान का काम भी वही करता था। विश्वास के कारण चेकबुक उसके पास ही रहती थी। छह महीने पहले उसने अचानक बहाना बनाकर काम छोड़ दिया। बड़े भाई अशोक के बेटे लव को अकाउंट्स और बैंक का काम संभालने को कहा। उसने हिसाब चैक किया तो आठ खातों में जुलाई-2015 से मई-2016 के बीच लाखों रुपए ट्रांसफर हुए हैं। भुगतान किस मद में हुआ अकाउंट्स में उल्लेख नहीं था। स्टेट बैंक ऑफ इंडिया की मेन ब्रांच से स्टेटमेंट निकलवाने पर जानकारी मिली कि किशोर नानूराम डागर, लालकुंवर, परसराम खुशालजी परमार, गोवर्धनलाल, प्रेमसिंह शक्तावत, झमकलाल जैन के एक-एक तथा भगवान सिंह के दो खातों में रुपए ट्रांसफर हुए हैं। इन लोगों से फर्म का कोई व्यवसायिक लेन-देन व्यवहार नहीं था। रुपए ट्रांसफर करने के लिए पिता अनोखीलाल के फर्जी हस्ताक्षर चेकबुक क्रमांक 888176-888200 तथा 55176-55212 के चेक का उपयोग किया गया है। जानकारी मिलने पर चेक क्रमांक 55213 से 55225 तक का पेमेंट रोकने के लिए स्टाप पेमेंट का आवेदन बैंक को दिया है।
हिसाब मिला रहे हैं कितने का गबन हुआ
व्यवसायी अनिल दख ने बताया कुल कितने रुपयों का गबन हुआ है यह पूरा हिसाब मिलाने के बाद स्पष्ट होगा। गबन राशि का पता लगाने के लिए पुराना हिसाब मिला रहे हैं।
आरोपी फरार है
माणकचौक थाना प्रभारी सहर्ष यादव ने बताया शुरुआती जांच में चार लाख रुपए से अधिक की धोखाधड़ी सामने आई है। वास्तविक राशि पूरा हिसाब मिलने के बाद स्पष्ट होगी। आरोपी बलवंत सिंह पिता भगवानसिंह शक्तावत की तलाश की जा रही है।
hin_Deva hin_Deva hin_Deva hin_Deva hin_Deva bho_Deva hin_Deva